Diari Oficial de la Generalitat Valenciana


Sumari del DOGV 6962, del 11-02-2013 (2013/1439)

DECRET 30/2013, de 8 de febrer, del Consell, pel qual es crea la Comissió Interdepartamental de Suport a les Famílies Biològiques de Bebés Robats i a les Associacions que les Representen.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/02/06/30/dof/vci/html**

### Dades del document

Número de DOGV
:   6962

Data del DOGV
:   11-02-2013

Secció del DOGV
:   I. DISPOSICIONS GENERALS

Número del document
:   2013/1439


Data del document
:   06-02-2013

Organisme emissor
:   Conselleria de Governació i Justícia

Tipus de document
:   Decret

Descriptors 

:   * Conselleria de Governació i Justícia
    * Comissió Interdepartamental de Suport A Les Famílies Biològiques de Bebés Robats i A Les Associacions Que Les Representen
    * reglament intern
    * legislació
    * primera infància
    * delicte contra les persones

DECRET 30/2013, de 8 de febrer, del Consell, pel qual es crea la Comissió Interdepartamental de Suport a les Famílies Biològiques de Bebés Robats i a les Associacions que les Representen. [2013/1439]  
PREÀMBUL  
  
El Ple de Les Corts va aprovar, en la sessió de 7 de març de 2012, la Resolució 70/VIII, sobre el suport a les mares biològiques de bebés robats i a les associacions que les representen. En el punt 5 de l'esmentada resolució se sol·licita al Consell la creació d'una comissió interdepartamental en la qual es troben representades les conselleries de Justícia i Benestar Social, Governació i Sanitat, pel robatori de xiquets i adopcions il·legals de nounats en el període comprés entre 1940 i finals del segle XX.  
Els fets objecte de la resolució aprovada, majoritàriament, es van produir en un context social i jurídic molt diferent de l'actual, en què l'adopció era un negoci jurídic privat dependent de la voluntat de les parts sense intervenció de l'administració.   
Dins de l'actual marc jurídic de l'estat de dret, la protecció a la família és un objectiu que implica tots els poders públics i la Generalitat, que no ha sigut aliena a això. Partint de les previsions de l'article 39 de la Constitució, l'article 10.3 de l'Estatut d'Autonomia de la Comunitat Valenciana establix que, en tot cas, l'actuació de la Generalitat se centrarà primordialment, entre altres àmbits, en la defensa integral de la família, i així ho arreplega la Llei 4/2012, de 15 d'octubre, de la Generalitat, per la qual s'aprova la Carta de Drets Socials de la Comunitat Valenciana, en el títol II, dedicat a la defensa integral de la família, i on es desenrotllen els seus principis informadors i la protecció de la maternitat i la paternitat.  
  
Tenint en compte la varietat i amplitud de les competències a què afecten estos fets, que obliguen a treballar de forma coordinada els distints departaments del Consell, de manera que es puga proporcionar una resposta institucional als afectats, i a més, la repercussió social i el gran nombre de persones i famílies afectades, es considera oportuna la creació d'esta comissió interdepartamental.  
Per això, amb el present decret i a l'empara de la facultat atribuïda per l'article 25 de la Llei 5/1983, de 30 de desembre, de la Generalitat, del Consell, es crea la Comissió Interdepartamental de Suport a les Famílies Biològiques de Bebés Robats i a les Associacions que les Representen, i es regula la seua composició, estructura i règim de funcionament.   
En virtut d'això, a proposta del conseller de Governació i Justícia i amb la deliberació prèvia del Consell, en la reunió del dia 8 de febrer de 2013,  
  
DECRETE  
  
Article 1. Objecte  
El present decret té com a objecte la creació, regulació de la composició, organització i funcions de la Comissió Interdepartamental de Suport a les Famílies Biològiques de Bebés Robats i a les Associacions que les Representen.  
  
Article 2. Adscripció de la comissió interdepartamental  
La Comissió Interdepartamental de Suport a les Famílies Biològiques de Bebés Robats i a les Associacions que les Representen queda adscrita a la conselleria amb competències en matèria de justícia, amb les funcions, composició i règim de funcionament establits en el present decret.  
  
Article 3. Funcions de la comissió interdepartamental  
Correspon a esta Comissió:  
1. Coordinar les diverses actuacions que s'acorden dur a terme, relatives al robatori de xiquets i les adopcions il·legals de nounats.   
2. Donar suport, dins de les seues competències a les persones i associacions afectades per estos fets.  
3. Estudiar mesures a proposar a altres institucions a nivell estatal o local per a donar suport als afectats per estos fets, implicant en esta tasca els departaments i les institucions de la Generalitat competents en les matèries de governació, justícia i sanitat.  
4. Qualssevol altres competències i funcions relacionades amb el seu àmbit d'actuació o que li siguen atribuïdes per la normativa vigent, així com les que li encomane el Consell i les que li deleguen els òrgans amb competència en la matèria.  
  
Article 4. Composició de la comissió interdepartamental  
1. La Comissió Interdepartamental de Suport a Famílies Biològiques de Bebés Robats i a les Associacions que les Representen està composta pels membres següents:  
a) Presidència: la persona titular de la conselleria competent en matèria de justícia.  
b) Vicepresidència: la persona titular de la secretaria autonòmica competent en matèria de justícia.  
c) Vocals:  
1r. La persona titular de la secretaria autonòmica competent en matèria de sanitat.  
2n. La persona titular de la secretaria autonòmica competent en matèria de governació.  
3r. La persona titular de la secretaria autonòmic competent en matèria del menor.  
4t. La persona titular de la direcció general competent en matèria de justícia.  
d) Secretaria: la persona pertanyent a la direcció general competent en matèria de justícia desig-nada per la presidència de la comissió, que actuarà amb veu però sense vot.  
3. Per a un major coneixement dels temes a tractar, a les reunions de la comissió interde-partamental podran assistir, amb convocatòria prèvia, persones expertes, associacions els fins de les quals estiguen relacionats amb l'objecte de la present comissió, o aquelles altres que el mateix òrgan decidisca. Totes elles disposaran de veu però no de vot.  
4. La comissió interdepartamental podrà acordar la creació de grups de treball. Estos grups de treball seran dissolts una vegada complits els objectius que hagen motivat la seua creació, llevat que les accions que se'ls assignen siguen considerades permanents.  
  
Article 5. Funcionament de la comissió interdepartamental   
1. La constitució, la convocatòria, el règim de les sessions i d'adopció d'acords i, en general, el funcionament d'esta comissió s'ajustarà al que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, referit als òrgans col·legiats.  
  
2. La comissió interdepartamental, sense perjuí del que disposa l'apartat anterior, podrà aprovar normes pròpies de funcionament intern per al millor exercici de les seues atribucions.  
3. La comissió es reunirà almenys dos vegades a l'any en sessió ordinària i, en sessió extraordinària, quan la importància dels assumptes a tractar ho requerisca, per convocatòria de la presidència, a iniciativa pròpia o a petició d'un terç dels seus membres.  
  
  
DISPOSICIÓ ADDICIONAL  
  
Única. Limitació del gasto  
La implementació i el posterior desplegament d'este decret no podrà tindre cap incidència en la dotació de tots i cada un dels capítols de gasto assignats a les conselleries afectades, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIONS FINALS  
  
Primera. Desplegament  
La persona titular de la conselleria competent en matèria de justícia queda facultada per a dictar les disposicions necessàries per al compliment i desplegament d'este decret.  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 8 de febrer de 2013  
  
El president de la Generalitat,  
ALBERTO FABRA PART  
  
El conseller de Governació i Justícia,  
SERAFÍN CASTELLANO GÓMEZ


Còpia Permalink ELI